Кенденбиль, Ростислав Докур-оолович

Ростислав Докур-оолович Кенденбиль — Тываның баштайгы композиторларының бирээзи. 

Намдары
Ростислав Кенденбиль 1922 чылдың май 30-де Чөөн-Хемчик кожууннуң Кара-Дытка төрүттүнген. Бичии турда шолазын Кошкар-оол дээр турган. 14 хар чеде бээрге ада-иези Чадаана хоорайның школа-интернадынче өөредип чоруткан. Үш чыл болгаш Горно-Алтайск хоорайже өөренип чоруткан. Тываже эглип келгеш Кызыл хоорайның хөгжүм болгаш шии театрының студиязынга өөренип турган. Өөредилге чылдарындан 1954 чылга чедир театрга актер, оркестр артизи, инструменталист-аккомпаниатор болуп ажылдап чораан. 

Бир дугаар ырызын 1954 чылда бижээн. Ол-ла чылын Ленинград хоорайның хөгжүм училищезинче 
өөренип чоруткан. Аңаа Кенденбильниң чаа ырылары, скрипка болгаш фортепиано пьесалары, "Чечен биле Белекмаа" деп операзы бижиттинген.

Тываже 1958 чылда эгилгеш бүдүрүмчелиг ажыл-чорудулгазын идекпейлиг эгелээн. Ооң чаа бижээн ырыларын бүгү Тыва ырлап эгелээн.

1969-1972 чылдарда Ленинград хоорайның консерваториязынга профессор А.С.Леманның удуртулгазы-биле стажировканы эрткен. Стажировка эрткен соонда Россияның композиторлар эвилелиниң кежигүнү аппарган. 

1985 чылда Тываның композиторлар эвилелиниң даргазы кылдыр шилиттирген.

 Дөзү 
 "90 лет со дня рождения композитора Ростислава Кенденбиля"